Document ID: 32005R0941

NÕUKOGU MÄÄRUS (EÜ) nr 941/2005,
30. mai 2005,
millega muudetakse määrust (EÜ) nr 1868/94, millega kehtestatakse kartulitärklise tootmise kvoodisüsteem
EUROOPA LIIDU NÕUKOGU,
võttes arvesse Euroopa Ühenduse asutamislepingut, eelkõige selle artiklit 37,
võttes arvesse komisjoni ettepanekut,
võttes arvesse Euroopa Parlamendi arvamust, (1)
ning arvestades järgmist:
(1)
Nõukogu määruse (EÜ) nr 1868/94 (2) artikli 2 lõikes 1 määratakse kindlaks kartulitärklise kvoodid tootjaliikmesriikide jaoks 2002/2003., 2003/2004. ja 2004/2005. turustusaastaks.
(2)
Vastavalt määruse (EÜ) nr 1868/94 artikli 3 lõikele 2 jagatakse kolmeaastased kvoodid tootjaliikmesriikidele komisjoni poolt nõukogule esitatud aruande alusel. Selleks tuleks võtta arvesse ühise põllumajanduspoliitika hiljutist muutust ja tootmist, mis toimub riikides, kes liitusid ühendusega 1. mail 2004. Oodates esimesi mõjusid sellele sektorile, tuleks seetõttu pikendada kahe aasta võrra 2004/2005. turustusaastal kehtinud kvoote.
(3)
Tootjaliikmesriigid peaksid jagama oma kvoodi kaheks aastaks kõigi kartulitärklist tootvate ettevõtjate vahel 2004/2005. turustusaasta kvootide alusel.
(4)
Need kartulitärklist tootvate ettevõtjate poolt kasutatud kogused, mis ületasid 2004/2005. turustusaastaks eraldatud alamkvoote, tuleb vastavalt määruse (EÜ) nr 1868/94 artikli 6 lõikele 2 turustusaastal 2005/2006 maha arvata.
(5)
Määrust (EÜ) nr 1868/94 tuleks seetõttu vastavalt muuta.
(6)
Euroopa majandus- ja sotsiaalkomitee on esitanud oma arvamuse, (3)
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1868/94 artiklid 2 ja 3 asendatakse järgmisega:
“Artikkel 2
1. Kartulitärklist tootvatele liikmesriikidele määratakse kvoodid 2005/2006. ja 2006/2007. turustusaastaks vastavalt lisale.
2. Iga lisas osutatud liikmesriik jagab oma kvoodi 2005/2006. ja 2006/2007. turustusaastaks kartulitärklist tootvate ettevõtjate kasutuseks vastavalt igale ettevõtjale 2004/2005. turustusaastaks eraldatud alamkvootidele, võttes arvesse teist lõiku.
2005/2006. turustusaastaks igale ettevõtjale eraldatud alamkvoote korrigeeritakse, et võtta vastavalt artikli 6 lõikele 2 arvesse 2004/2005. turustusaasta jooksul kvoote ületanud koguseid.
Artikkel 3
1. Komisjon esitab nõukogule hiljemalt 30. septembril 2006 aruande kvootide jaotumisest ühenduses koos asjakohaste ettepanekutega. See aruanne võtab arvesse võimalikke muudatusi maksetes kartulikasvatajatele ning samuti kartulitärklise ja teraviljatärklise turu arengut.
2. Nõukogu teeb asutamislepingu artikli 37 alusel otsuse komisjoni ettepanekute kohta hiljemalt 31. detsembril 2006, lähtudes lõikes 1 osutatud aruandest.
3. Liikmesriigid teavitavad asjaosalisi sektori kohta vastuvõetud üksikasjalikest eeskirjadest hiljemalt 31. jaanuaril 2007.”
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. juulist 2005.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 30. mai 2005

Labels: 7
17
6